Document ID: 32011D0801

DECIZIA DE PUNERE ÎN APLICARE A COMISIEI
din 30 noiembrie 2011
de stabilire a contribuției financiare a Uniunii la cheltuielile efectuate în contextul măsurilor de vaccinare de urgență întreprinse pentru combaterea bolii limbii albastre în Franța în 2007 și 2008
[notificată cu numărul C(2011) 8727]
(Numai textul în limba franceză este autentic)
(2011/801/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2009/470/CEE a Consiliului din 25 mai 2009 privind anumite cheltuieli în domeniul veterinar (1), în special articolul 3 alineatele (3), (4) și (6) a doua liniuță,
întrucât:
(1)
În conformitate cu articolul 75 din regulamentul financiar și cu articolul 90 alineatul (1) din normele de aplicare, angajamentul cheltuielilor de la bugetul Uniunii este precedat de o decizie de finanțare care stabilește elementele esențiale ale acțiunii care implică cheltuielile și care este adoptată de către instituția competentă sau de către autoritățile împuternicite de aceasta.
(2)
Decizia 2009/470/CE stabilește procedurile care reglementează contribuția financiară a Uniunii la măsuri veterinare specifice, inclusiv la măsuri de urgență. Pentru a contribui la eradicarea bolii limbii albastre în cel mai scurt timp posibil, Uniunea ar trebui să contribuie financiar la cheltuielile eligibile suportate de statele membre. Articolul 3 alineatul (6) a doua liniuță din decizia respectivă stabilește norme privind procentul care trebuie aplicat costurilor suportate de statele membre.
(3)
Regulamentul (CE) nr. 349/2005 al Comisiei (2) stabilește norme privind finanțarea comunitară a măsurilor de urgență și a campaniei de combatere a anumitor boli ale animalelor în temeiul Deciziei 90/424/CEE a Consiliului. Articolul 3 din regulamentul menționat stabilește norme privind cheltuielile eligibile pentru sprijin financiar din partea Uniunii.
(4)
Decizia 2008/655/CE a Comisiei (3), astfel cum a fost modificată prin Decizia 2009/19/CE (4) a acordat o contribuție financiară din partea Uniunii în contextul măsurilor de urgență pentru combaterea bolii limbii albastre în Franța în 2007 și 2008.
(5)
La data de 31 martie 2009, Franța a prezentat o cerere oficială de rambursare, în conformitate cu articolul 7 alineatele (1) și (2) din Regulamentul (CE) nr. 349/2005.
(6)
În Franța a fost efectuată o inspecție a Oficiului Alimentar și Veterinar (OAV) în perioada 24-28 noiembrie 2008, cu ocazia căreia au fost observate unele deficiențe tehnice. Cu toate acestea, aceste deficiențe nu au compromis implementarea generală a programului și nici nu au provocat cheltuieli suplimentare din bugetul Uniunii.
(7)
În Franța a fost efectuat un control financiar în perioada 1-4 decembrie 2009, în urma căruia s-a stabilit eligibilitatea cheltuielilor prezentate de Franța.
(8)
Observațiile Comisiei, metoda de calcul a cheltuielilor eligibile și concluziile finale au fost comunicate Franței, printr-o scrisoare din data de 14 iulie 2011.
(9)
Având în vedere cele de mai sus, ar trebui să se stabilească, în prezent, valoarea totală a contribuției financiare a Uniunii la cheltuielile eligibile efectuate, legate de eradicarea bolii limbii albastre în Franța în 2007 și 2008, în conformitate cu articolul 3 alineatul (2) din Decizia 2008/655/CE.
(10)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară a Uniunii la cheltuielile legate de eradicarea bolii limbii albastre în Franța în 2007 și 2008 este stabilită la 23 162 004,20 EUR. Aceasta constituie o decizie de finanțare în sensul articolului 75 din regulamentul financiar.
Articolul 2
Soldul contribuției financiare se stabilește la 2 041 295,20 EUR.
Articolul 3
Prezenta decizie se adresează Republicii Franceze.
Adoptată la Bruxelles, 30 noiembrie 2011.

Labels: 5
0
6
18
15